**Pavel Sibyla** (\* 1. apríl 1978, Detva) je slovenský spisovateľ a publicista.

Životopis
---------

Narodil sa v Detve, vyrastal v Hriňovej. V roku 2002 sa stal absolventom histórie na Trnavskej univerzite v Trnave.

Publikovať začal v roku 2004 v denníku SME a neskôr v rokoch 2008 – 2014 bol reportérom ekonomického týždenníka TREND. V roku 2013 založil internetový magazín Mono a stal sa jeho prvým šéfredaktorom.

Od novembra 2014 do júla 2015 bol vedúcim odboru vnútornej politiky Kancelárie prezidenta SR počas mandátu Andreja Kisku. Z tejto pozície odišiel aby sa stal v rokoch 2015 až 2018 výkonným riaditeľom Nadácie Zastavme korupciu. Od januára 2022 je riaditeľom Slovenského literárneho centra.

Tvorba
------

V roku 2009 mu vyšli dve prozaické knihy - zbierka poviedok Coffee stories alebo Deň ako každý iný, a generačná novela Niečo o orchideách. Najmä druhá menovaná kniha sa stretla s pozitívnym ohlasom u kritikov.

Nové Sibylove poviedky boli uverejnené v zborníkoch Päť x päť (2011) a Nefajčiť zakázané (2012).

V roku 2022 mu vo vydavateľstve Literárna bašta vyšla tretia kniha s názvom Na prelome apríla a mája. Okrem fiktívneho príbehu tridsiatnika Mila sa v nej nachádza aj historická línia zachytávajúca osudy Gustáva Husáka a Imricha Karvaša.

Ocenenia
--------

V roku 2010 zvíťazil v národnom kole European Year Journalist Award za článok o podozrivom zaraďovaní rómskych detí do špeciálnych škôl. Neskôr získal Novinársku cenu v kategórii najlepšia reportáž (2014).

Politická činnosť
-----------------

Pavel Sibyla sa v septembri 2018 stal členom hnutia Progresívne Slovensko. V máji roku 2019 bol zvolený za člena predsedníctva hnutia. Funkciu zastával do júna 2020.

V parlamentných voľbách vo februári 2020 kandidoval na 18. mieste kandidátky koalície PS/SPOLU. Vo voľbách získal 8 289 hlasov, po zohľadnení preferenčných hlasov sa umiestnil na 16. mieste kandidátky. Kvôli výsledku koalície sa do parlamentu nedostal.

Referencie
----------

1. ↑  *magazín Mono*, 2013
2. ↑  *Pavel Sibyla*, Nadácia zastavme korupciu
3. ↑  GARAJ, Patrik. *Nový riaditeľ literárneho centra Sibyla: Ak má byť z kultúry vývozný artikel, nepôjde to bez investícií* [online]. Denník N, 2021-11-25, [cit. 2023-12-15]. Dostupné online.
4. ↑  *Coffee stories alebo Deň ako každý iný*, Pavel Sibyla, 2009
5. ↑   *Niečo o orchideách - Pavel Sibyla - Rýchlo prečítam, pomaly zabudnem* [online]. Slovenské literárne centrum, 2010-04-13, [cit. 2023-12-15]. Dostupné online.
6. ↑   *Päť x päť. Antológia súčasnej slovenskej prózy* [online]. Slovenské literárne centrum, 2013-06-10, [cit. 2023-12-15]. Dostupné online.
7. ↑   *Nefajčiť zakázané! Malá slovenská fajčiarska antológia*. [s.l.] : [s.n.], 2012. Dostupné online.
8. ↑  PAVEL. *Na prelome apríla a mája* [online]. 2022-12-04, [cit. 2023-12-15]. Dostupné online.
9. ↑  *European Year Journalist Award*, Winners list, 2010
10. ↑  *Novinárska cena*, najlepšia reportáž, 2014
11. ↑  *Progresívne Slovensko*, Pavel Sibyla, vstup, 2018
12. ↑   *Lídrom PS sa stal Michal Truban* [online]. [Cit. 2019-07-30]. Dostupné online. Archivované 2019-05-08 z originálu.
13. ↑   *Novou predsedníčkou Progresívneho Slovenska sa stala Bihariová* [online]. Pravda.sk, 2020-06-06, [cit. 2023-12-15]. Dostupné online.
14. ↑   *Zoznam registrovaných kandidátov* [online]. Bratislava: Ministerstvo vnútra SR, [cit. 2020-02-08]. Dostupné online.
15. ↑   *Definitívne výsledky hlasovania* [online]. Štatistický úrad Slovenskej republiky, rev. 2020-03-01, [cit. 2020-03-06]. Dostupné online. Archivované 2016-09-24 z originálu.

Autoritné údaje: * NK ČR: osa2009530787
* SNK: 162210
* VIAF: 100855673